Videón a tűzgolyó, hátborzongató, amit rögzített a kamera
Az Egyesült Államok három délkeleti államában lehetett látni, ahogy egy hatalmas tűzgolyó száguldott át az égen.
Több mint harminc ember volt tanúja Arkansas, Louisiana és Mississippi államban, amint egy tűzgolyó haladt keresztül az égbolton. Nem sokkal később szerte dél-Mississippiből azt jelentették, hogy egy hatalmas, robbanásszerű hangot hallottak − írta meg a space.com.

A hangot egy meteor okozta, amely több mint óránként 88 ezer kilométeres sebességgel hasított keresztül az atmoszférán, majd a légköri súrlódástól felrobbant. A robbanásban 3 tonnányi TNT-nek megfelelő energia szabadult fel, és az általa keltett hullámok elérték a felszínt, ez okozta az ott is hallható hangot − tudatta közleményében a NASA. 

A szakértők úgy gondolják, hogy az objektum egy körülbelül 30 centiméteres aszteroida volt, amely mintegy 55 kilométerrel Louisiana állam egy mocsaras területe felett semmisült meg, Minorca városától északra. 

A meteor csaknem tízszer fényesebb volt a teliholdnál.
egyesült államok meteor Tech-Tudomány tűzgolyó